ยศชนัน วงศ์สวัสดิ์

ศาสตราจารย์ ดร.**ยศชนัน วงศ์สวัสดิ์**  (เกิด 8 ตุลาคม พ.ศ. 2522)  เป็นนักวิชาการ อาจารย์ และนักการเมืองชาวไทย ปัจจุบันดำรงตำแหน่งรองนายกรัฐมนตรี และรัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม ในรัฐบาลอนุทิน ชาญวีรกูล สมาชิกสภาผู้แทนราษฎรแบบบัญชีรายชื่อ สังกัดพรรคเพื่อไทย

ก่อนหน้านี้ยศชนันเป็นศาสตราจารย์ประจำสาขาวิชาวิศวกรรมชีวการแพทย์ คณะวิศวกรรมศาสตร์ มหาวิทยาลัยมหิดล อดีตรองอธิการบดีฝ่ายวิจัย มหาวิทยาลัยมหิดล และกรรมการผู้ทรงคุณวุฒิด้านการบริหารจัดการและทรัพยากรบุคคลในคณะกรรมการสำนักงานพัฒนารัฐบาลดิจิทัล (องค์การมหาชน) เขามีผลงานด้านวิศวกรรมชีวการแพทย์ โดยเฉพาะการประยุกต์ใช้สัญญาณสมองและเทคโนโลยีที่เกี่ยวข้อง และมีบทบาทด้านการบริหารงานวิจัยและนวัตกรรมในระดับมหาวิทยาลัย รวมถึงการมีส่วนร่วมในหน่วยงานภาครัฐที่เกี่ยวข้องกับการพัฒนารัฐบาลดิจิทัล

## ชีวิตช่วงต้นและการศึกษา

ยศชนัน วงศ์สวัสดิ์ เกิดเมื่อวันที่ 8 ตุลาคม พ.ศ. 2522 ที่โรงพยาบาลแมคคอร์มิค อำเภอเมืองเชียงใหม่ จังหวัดเชียงใหม่ เป็นบุตรของสมชาย วงศ์สวัสดิ์ และเยาวภา วงศ์สวัสดิ์ เขาสำเร็จการศึกษาระดับมัธยมศึกษาจากโรงเรียนสวนกุหลาบวิทยาลัย ระดับปริญญาตรีสาขาวิศวกรรมไฟฟ้าจากสถาบันเทคโนโลยีนานาชาติสิรินธร มหาวิทยาลัยธรรมศาสตร์ และระดับปริญญาโทและปริญญาเอกสาขาวิศวกรรมไฟฟ้าจากมหาวิทยาลัยเทกซัส อาร์ลิงตัน สหรัฐอเมริกา

วิทยานิพนธ์ระดับปริญญาเอกของเขามุ่งเน้นการศึกษาสัญญาณสมอง โดยครอบคลุมการบีบอัดข้อมูล การสร้างแบบจำลองสัญญาณ และการจำแนกสัญญาณ ซึ่งเกี่ยวข้องกับการพัฒนาเทคโนโลยีเพื่อการประยุกต์ใช้ทางการแพทย์

## อาชีพทางวิชาการและการบริหาร
ยศชนัน วงศ์สวัสดิ์ เริ่มอาชีพทางวิชาการในสาขาวิศวกรรมชีวการแพทย์ และดำรงตำแหน่งศาสตราจารย์ประจำคณะวิศวกรรมศาสตร์ มหาวิทยาลัยมหิดล โดยมีบทบาททั้งด้านการเรียนการสอนและการวิจัย ในด้านการบริหาร เขาเคยดำรงตำแหน่งรองอธิการบดีฝ่ายวิจัยของมหาวิทยาลัยมหิดล ซึ่งรับผิดชอบด้านการกำหนดทิศทางและสนับสนุนงานวิจัยและนวัตกรรมของมหาวิทยาลัย นอกจากนี้ เขายังมีบทบาทในด้านการบริหารจัดการเทคโนโลยีและนวัตกรรม โดยดำรงตำแหน่งผู้อำนวยการ และรองประธานคณะกรรมการอำนวยการของสถาบันบริหารจัดการเทคโนโลยีและนวัตกรรม (iNT) มหาวิทยาลัยมหิดล ซึ่งมีหน้าที่ส่งเสริมการนำผลงานวิจัยไปใช้ประโยชน์และสนับสนุนความร่วมมือระหว่างภาควิชาการและภาคอุตสาหกรรม

ในระดับนโยบายสาธารณะ เขาได้รับแต่งตั้งเป็นกรรมการผู้ทรงคุณวุฒิในคณะกรรมการสำนักงานพัฒนารัฐบาลดิจิทัล (องค์การมหาชน) ในด้านการบริหารจัดการและทรัพยากรบุคคล และมีส่วนร่วมในฐานะผู้เชี่ยวชาญของยูเนสโกในการจัดทำข้อเสนอแนะด้านจริยธรรมของเทคโนโลยีนิวโร อาจารย์ไดบรรยายในเวที TEDxBangkok ในหัวข้อเกี่ยวกับการประยุกต์ใช้เทคโนโลยีสมองกับการฟื้นฟูศักยภาพของมนุษย์ (*Restoring humanity through Brain-Computer technology*) ในปี พ.ศ. 2559

## งานการเมือง

ยศชนัน เคยลงสมัครสมาชิกสภาผู้แทนราษฎรจังหวัดเชียงใหม่ เขต 3 ในการเลือกตั้งปี พ.ศ. 2557 แต่การเลือกตั้งเป็นโมฆะ

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 พรรคเพื่อไทยได้เสนอชื่อเขาเป็นบุคคลที่ได้รับเสนอชื่อเป็นนายกรัฐมนตรีในลำดับที่หนึ่ง ร่วมกับ จุลพันธ์ อมรวิวัฒน์ หัวหน้าพรรค ในลำดับที่สอง และสุริยะ จึงรุ่งเรืองกิจ ผู้อำนวยการเลือกตั้งของพรรค ในลำดับที่สาม ซึ่งในการเลือกตั้งระบบบัญชีรายชื่อ พรรคเพื่อไทยก็ได้วางตัวทั้งสามในลำดับ 1-3 ของบัญชีดังกล่าวเช่นเดียวกัน ต่อมาในวันที่ 30 มีนาคม ปีเดียวกันพระบาทสมเด็จพระวชิรเกล้าเจ้าอยู่หัวมีพระบรมราชโองการโปรดเกล้าฯ แต่งตั้งเขาให้ดำรงตำแหน่งรองนายกรัฐมนตรีและรัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม ในคณะรัฐมนตรีอนุทินสมัยที่สอง 

### สมาชิกสภาผู้แทนราษฎร
ยศชนัน วงศ์สวัสดิ์ ได้รับเลือกตั้งเป็นสมาชิกสภาผู้แทนราษฎรมาแล้ว 1 สมัย คือ
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 แบบบัญชีรายชื่อ สังกัดพรรคเพื่อไทย

## เครื่องราชอิสริยาภรณ์

## ครอบครัว และลำดับสาแหรก
ยศชนันเป็นบุตรสมชาย วงศ์สวัสดิ์ นายกรัฐมนตรีไทยคนที่ 26 และเยาวภา วงศ์สวัสดิ์ มีน้องสาว 2 คน คือชินณิชา วงศ์สวัสดิ์ และชยาภา วงศ์สวัสดิ์ อีกทั้งยังเป็นหลานทักษิณ ชินวัตร และยิ่งลักษณ์ ชินวัตร นายกรัฐมนตรีไทยคนที่ 23 และคนที่ 28 ด้านครอบครัวสมรสกับนันทกานต์ ศิลป์เสวีกุล บุตรสาวนายวิโรจน์ กับนางภาวิณี ศิลป์เสวีกุล เมื่อวันที่ 8 สิงหาคม พ.ศ. 2558 มีบุตร 2 คน โดยมีลำดับสาแหรกดังนี้

## อ้างอิง

## แหล่งข้อมูลอื่น
* ชีวประวัติงานวิจัย
** SCOPUS Author Profile: Yodchanan Wongsawat
** Google Scholar Citation: Yodchanan Wongsawat
** Mahidol MUREX : Yodchanan Wongsawat

หมวดหมู่:บุคคลจากจังหวัดเชียงใหม่
หมวดหมู่:ผู้มีเชื้อสายเจ้านายฝ่ายเหนือ
หมวดหมู่:สกุลวงศ์สวัสดิ์
หมวดหมู่:สกุลชินวัตร
หมวดหมู่:บุตรของนายกรัฐมนตรีไทย
หมวดหมู่:นักการเมืองจากจังหวัดเชียงใหม่
หมวดหมู่:รองนายกรัฐมนตรีไทย
หมวดหมู่:รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:นักการเมืองพรรคเพื่อไทย
หมวดหมู่:บุคคลจากโรงเรียนสวนกุหลาบวิทยาลัย
หมวดหมู่:บุคคลจากคณะวิศวกรรมศาสตร์ มหาวิทยาลัยธรรมศาสตร์